
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



РЕШЕНИЕ
№ РС-КПК-11159-24-072
	

Днес, 18.07.2025 г., в град София, Комисията за противодействие на корупцията /КПК/, в състав:
	
	За председател: Антон Славчев
	Член: Антоанета Цонкова
	Член: Пламен Йоцов
	

У С Т А Н О В И:

Производството е по реда на чл. 89, ал. 1, пр. 1 от Закона за противодействие на корупцията и е образувано въз основа на Решение за образуване на производство за конфликт на интереси № КИ-005 от 10.01.2025 г. на Комисията за противодействие на корупцията по сигнал с вх. № КПК-11159/17.12.2024 година.
Производството е образувано срещу Тони ****** Стойчева – кмет на Район „З.“, Община П. 
В сигнала се твърди, че Тони Стойчева е назначила близък до нея човек със средно образование за заместник-кмет, който да ръководи служители с висше образование, и който е вписал в списъка за избори себе си и майка си. Твърди се, че с подадено заявление по ЗДОИ, е поставен въпрос дали е извършван ремонт на сградата на Район „З.“, от коя фирма и на каква стойност. Представен е отговор от кмета, в който е посочено, че откакто тя заема длъжността, ремонт не е извършван. Сигналоподателят твърди, че е извършван ремонт от дружество „******“ ЕООД, собственост на Д.П., който е съпруг на главния счетоводител на Район „З.“ – М.П., като главният счетоводител е разписвала разхода, но има и подпис на Стойчева, която е Възложител. Към сигнала са приложени доказателства.
С писма с вх. № КПК-11159-5/17.02.2025 г. и с вх. № КПК-11159-9/22.04.2025 г.  на КПК от председателя на Постоянната комисия по противодействие на корупцията при Общински съвет П. са получени следните доказателства: клетвен лист на Тони Стойчева от 08.11.2023 г.; Решение № 363-МИ/06.11.2023 г. относно избиране на кмет на ОИК П., писмо с вх. № 25XIV-4-3/12.02.2025 г. на Общински съвет П. от заместник – кмета на Район „З.“, Община П., с приложени към него: Двустранен констативен протокол от 07.05.2024 г., Двустранен констативен протокол от 15.05.2024 г., два броя фактури с № 67/07.05.2024 г. и с № 68/16.05.2024 г., 3 бр. оферти, справка от счетоводна програма относно извършени плащания, Заповед № з24-ЛС-8/16.02.2024 г., Трудов договор № 9/01.12.2023 г., писмо с вх. № 25XIV-4-3/12.02.2025 г. на Общински съвет П. от заместник – кмета на Район „З.“, Община П., с приложени към него: Трудов договор № 8/27.11.2023 г., справка до НАП. Получено е писмо с вх. № КПК-11159-11/29.05.2025 г.  на КПК от управителя на „******“ ЕООД.
Служебно са извършени справки в НБД „Население“, ТРРЮЛНЦ, Регистър на уведомленията за трудовите договори и уведомления за промяна на работодател, Имотен регистър на Агенцията по вписвания.

От събраните в хода на административното производство доказателства Комисията установи следното от фактическа страна:

Тони ****** Стойчева е избрана за кмет на Район „З.“, Община П., за мандат 2023 – 2027 г., видно от Решение за избиране на кмет на Район „З.“ с № 363-МИ/06.11.2023 г. на ОИК П., и е подписала клетвен лист на 08.11.2023 г.
На 27.11.2023 г., на основание чл. 67, ал. 1, т. 1 от Кодекса на труда /КТ/, Тони Стойчева, в качеството си на кмет на Район „З.“, Община П., е сключила Трудов договор № 8/27.11.2023 г., с който е назначила И.К.А. на длъжността „заместник - кмет“ в Община П. – Район „З.“.
На 01.12.2023 г., на основание чл. 67, ал. 1, т. 1 от Кодекса на труда /КТ/, Тони Стойчева, в качеството си на кмет на Район „З.“, Община П., е сключила Трудов договор № 9/01.12.2023 г., с който е назначила М.К.П. на длъжността „счетоводител“ в Община П. – Район „З.“. На 16.02.2024 г., на основание чл. 9, ал. 2 и чл. 10 във вр. с чл. 12 от Закона за държавния служител, Тони Стойчева е издала Заповед № з24-ЛС-8/16.02.2024 г., с която е назначила П. за държавен служител на длъжността „главен счетоводител“  на Община П. – Район „З.“.  
Видно от справка НБД Население Д.Н.П. е съпруг на М.К.П.
От направената справка в ТРРЮЛНЦ се установява, че Д.Н.П. е едноличен собственик на капитала и управител на „******“ ЕООД, с ЕИК ******, с предмет на дейност: вътрешна и външна търговия на едро и дребно на стоки в първоначален, преработен и обработен вид, продажба на строителни материали и консумативи, обзавеждане за баня, фаянсова санитария, пигменти, бои, лакове, дисперсии и мазилки, продажба на стоки собствено производство, строителна монтажна и ремонтна дейност, изработка и продажба на дизайнерски облекла; търговско представителство и посредничество; комисионни, спедиционни и превозни сделки; складови сделки; лицензионни сделки; стоков контрол; сделки с интелектуална собственост; хотелиерски, туристически, рекламни, информационни, програмни, импресарски или други услуги; покупка, строеж или обзавеждане на недвижими имоти с цел продажба; както и всякакви други сделки и услуги, незабранени от закона.
М.П. е била съдружник в дружеството до 11.01.2024 г.
1. На 07.05.2024 г. е подписан Двустранен констативен протокол за изпълнение на обект: „Боядисване на стаи в сграда на кметството на Район З., Община П.“, между Район З., Община П., представляван от Тони Стойчева, в качеството й на кмет и  възложител, и от Д.П., управител на „******“ ЕООД - изпълнител на обекта. Видно от протокола извършените видове работи са приети без забележки и подлежат на заплащане. В протокола е посочена и сумата за плащане в размер на 6 493,67 лева.
На 07.05.2024 г. е издадена Фактура с № 67/07.05.2024 г., подписана за Район З., Община П., от Тони Стойчева, в качеството й на кмет, с посочени: вид на услугата - боядисване на стаи в сграда на кметството на Район З., Община П., съгласно Двустранен констативен протокол от 07.05.2024 г., и сума за плащане в размер на 6 493,67 лева.

2. На 15.05.2024 г. е подписан Двустранен констативен протокол за изпълнение на обект: „Обновяване на стая на първи етаж в сграда на кметството на Район З., Община П.“, между Район З., Община П., представляван от Тони Стойчева, в качеството й на кмет и възложител, и от Д.П., управител на „******“ ЕООД – изпълнител на обекта. Видно от протокола извършените видове работи са приети без забележки и подлежат на заплащане. В протокола е посочена и сумата за плащане в размер на 2 582,95 лева.
На 16.05.2024 г. е издадена Фактура с № 68/16.05.2024 г., подписана за Район З., Община П., от Тони Стойчева, в качеството й на кмет, с посочени: вид на услугата - обновяване на стая в сграда на кметството на Район З., Община П., съгласно Двустранен констативен протокол от 15.05.2024 г., и сума за плащане в размер на 2 582,95 лева.
От направената справка в НБД Население не се установява родство по права линия, по съребрена линия - до четвърта степен включително, и по сватовство - до втора степен включително, между Тони Стойчева, от една страна, и М.К.П., Д.Н.П. и И.К.А., от друга страна.
От направената справка в ТРРЮЛНЦ не се установява Тони Стойчева да притежава дялове или акции или да участва в управителен или контролен орган на търговски дружества, както и да има съвместно участие в капитала на търговско дружество или в орган на управление с посочените лица. 
От направена справка в Имотен регистър на Агенцията по вписвания не се установява притежаване на недвижими имоти в съсобственост между Тони Стойчева, от една страна, и М.К.П., Д.Н.П. и И.К.А., от друга страна. 
В писмо с вх. № КПК-11159-11/29.05.2025 г.  на КПК управителят на „******“ ЕООД е удостоверил изрично, че дружеството и той като физическо лице не са в правоотношения с Тони Стойчева, към нея няма издадени фактури, налични заеми и наемни правоотношения.

При така установената фактическа обстановка Комисията стигна до следните правни изводи:
За да е осъществен конфликт на интереси по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Тони ****** Стойчева, в качеството й на кмет на Район „З.“, Община П., е лице, заемащо публична длъжност по смисъла на чл.6, ал.1, т.32 от ЗПК, и компетентна да се произнесе относно наличието или липсата на конфликт на интереси по отношение на нея е КПК.
Съгласно чл. 38, ал. 1 от Закона за местното самоуправление и местната администрация /ЗМСМА/, орган на изпълнителната власт в общината е кметът на общината. Съгласно чл.44, ал.1 от ЗМСМА част от правомощията на кмета на общината са да ръководи цялата изпълнителна дейност на общината, да насочва и координира дейността на специализираните изпълнителни органи, да назначава и освобождава от длъжност заместник-кметовете на общината, кметските наместници, ръководителите на звената на издръжка от общинския бюджет, началниците и служителите в общинската администрация, с изключение на тези по чл. 46, ал. 1, т. 4, да налага предвидените от закона дисциплинарни наказания; да организира изпълнението на общинския бюджет, да организира изпълнението на дългосрочните програми, да организира изпълнението на актовете на общинския съвет и да внася в общинския съвет отчет за изпълнението им два пъти годишно и др.
В качеството й на кмет на Район „З.“, Община П. Тони Стойчева е упражнила следните правомощия по служба: сключила е Трудов договор № 8/27.11.2023 г., с който е назначила И.К.А. на длъжността „заместник - кмет“ в Община П. – Район „З.“, сключила е Трудов договор № 9/01.12.2023 г., с който е назначила М.К.П. на длъжността „счетоводител“ в Община П. – Район „З.“, издала е Заповед № з24-ЛС-8/16.02.2024 г., с която е назначила П. за държавен служител на длъжността „главен счетоводител“ в Община П. – Район „З.“,  подписала е Двустранни констативни протоколи от 07.05.2024 г. и от 15.05.2024 г. за приемане на работите, извършени от „******“ ЕООД, подписала е Фактури с № 67/07.05.2024 г. и с № 68/16.05.2024 година.
От направената справка в НБД Население не се установява родство по права линия, по съребрена линия - до четвърта степен включително, и по сватовство - до втора степен включително, между Тони Стойчева, от една страна, и М.К.П., Д.Н.П. и И.К.А., от друга страна, поради което не е налице свързаност между лицата по смисъла на § 1, т. 9, б. „а“ от ДР на ЗПК.
За да е налице свързано лице в хипотезата на икономически зависимости по смисъла на  § 1, т. 9, б. „б“ от ДР на ЗПК, е необходимо да се установи по безспорен начин съществуването на факти и обстоятелства, които ги доказват. Едва когато е доказано наличието на икономически зависимости, трябва да се установи дали те пораждат основателни съмнения в безпристрастността и обективността на лицето, което заема публичната длъжност. ЗПК не съдържа легална дефиниция за „икономически зависимости“. В своята практика Върховният административен съд (ВАС) приема, че зависимостта е икономическа, когато водещият мотив за лицето е икономически. Икономическите зависимости имат различни практически хипотези.
От направената справка в ТРРЮЛНЦ не се установява Тони Стойчева да притежава дялове или акции или да участва в управителен или контролен орган на търговски дружества, както и да има съвместно участие в капитала на търговско дружество или в орган на управление с посочените лица. От направена справка в Имотен регистър, не се установява притежаване на недвижими имоти в съсобственост между Тони Стойчева, от една страна, и М.К.П., Д.Н.П. и И.К.А., от друга страна. В писмо с вх. № КПК-11159-11/29.05.2025 г.  на КПК управителят на „******“ ЕООД е удостоверил изрично, че дружеството и той като физическо лице не са в правоотношения с Тони Стойчева, към нея няма издадени фактури, налични заеми и наемни правоотношения. Следва изводът, че между Тони Стойчева, от една страна, и М.К.П., Д.Н.П. и И.К.А., от друга страна, не са налице икономически зависимости и свързаност по смисъла на § 1, т. 9, б. „б“ от ДР на ЗПК.
Наличието на трудово и служебно правоотношение между Тони Стойчева, в качеството й на кмет, и М.П., в качеството й на „главен счетоводител“ на Община П. – Район „З.“, не обосновават свързаност между Стойчева и П., както и между Стойчева и съпруга на П. – Д.П.
Това е така, тъй като спецификата на трудовото правоотношение, като двустранно възмездно отношение не може автоматично да обуслови наличието на икономически зависимости на лицето и свързаност по смисъла на ЗПК. Лицето, назначено по трудов договор работи на основание възникналото трудово правоотношение, получаваното от него възнаграждение е за престиран труд, а трудовото му правоотношение може да бъде прекратено при наличието на ясно формулирани в трудовия му договор предпоставки. Този извод се споделя от установената съдебна практика (Решение № 4919 от 09.04.2013 г. на ВАС по адм. дело № 14435/2012 г.; Решение № 9973 от 03.07.2013 г. на ВАС по адм. дело № 1315/2013 г., Решение № 4277 от 21.04.2023 г. на ВАС по адм. дело № 2738/2022 г., и др.). 
Липсата на икономически зависимости между Тони Стойчева и М.П. обосновава извода за липса на свързаност по смисъла на  § 1, т. 9, б. „б“ от ДР на ЗПК на това основание. Липсата на свързаност между Стойчева и П., обуславя липсата на свързаност и между Стойчева и съпруга на П. – Д.П. и притежаваното от него дружество - „******“ ЕООД.
Наличието на конфликт на интереси се предпоставя от установяването по надлежния ред, че лицето, заемащо публична длъжност, упражнява свое правомощие с цел постигане на облага с материален или нематериален характер или с действията си по отношение на свързано с него лице поставя същото в по-благоприятно положение в сравнение с останалите, като му осигурява подкрепа, предимство, избягване на загуба или неблагоприятно събитие и др. Поради обстоятелството, че не се установи свързаност, Тони Стойчева, в качеството си на кмет на Район „З.“, Община П., е упражнила посочените по-горе правомощия при липса на частен интерес, личен или на свързано с нея лице. 
Всички тези факти и обстоятелства, в своята съвкупност, водят до извода, че са налице две от предпоставките от общия състав на конфликта на интереси по отношение на Тони ****** Стойчева, в качеството й на кмет на Район „З.“, Община П., а именно: лице, заемащо публична длъжност и упражнени правомощия по служба. Не е налице обаче частен интерес от упражнените правомощия за лицето, заемащо публична длъжност и за свързано с нея лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПК, които представляват негова проявна форма и води до липсата на конфликт на интереси.
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс. В случая събраните такива водят до извода за липса на упражнени правомощия в частен интерес. Липсата на която и да е предпоставка от понятието конфликт на интереси обуславя и липсата на такъв.
Предвид изложеното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 
 

Р Е Ш И:

НЕ УСТАНОВЯВА конфликт на интереси по отношение на Тони ****** Стойчева, ЕГН ******, кмет на Район „З.“, Община П., и в това й качество лице, заемащо публична длъжност по чл.6, ал.1, т.32 от ЗПК, във връзка със сключване на Трудов договор № 9/01.12.2023 г. и Трудов договор № 8/27.11.2023 г., издаването на Заповед № з24-ЛС-8/16.02.2024 г., подписването на Двустранни констативни протоколи от 07.05.2024 г. и от 15.05.2024 г., подписването на Фактури с № 67/07.05.2024 г. и с № 68/16.05.2024 г., поради липса на частен интерес, неин или на свързано с нея лице.
Препис от решението да се изпрати на Окръжна прокуратура - П., с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 



КОМИСИЯ:

ЗА ПРЕДСЕДАТЕЛ:……………………..…..……....…/АНТОН СЛАВЧЕВ/

ЧЛЕН:……………………………………............./АНТОАНЕТА ЦОНКОВА/

ЧЛЕН:…………………...……………....……….………../ПЛАМЕН ЙОЦОВ/










